വിവാഹ വാഗ്ദാനം നല്കി പീഡനം: യുവാവിന് 25 വര്ഷം കഠിനതടവും ലക്ഷം പിഴയും തിരുവനന്തപുരം: വിവാഹ വാഗ്ദാനം നല്കി പതിനഞ്ചുകാരിയെ പീഡിപ്പിച്ച കേസില് 25 വര്ഷം കഠിനതടവും ലക്ഷം രൂപ പിഴയും. തിരുവനന്തപുരം മാണിക്യവിളാകം സ്വദേശി അബ്ദുല് റഹ്മാനെയാണ് 24 അതിവേഗ സ്പെഷല് കോടതി ജഡ്ജി ആര്. ജയകൃഷ്ണന് ശിക്ഷിച്ചത്. പിഴയടച്ചില്ലെങ്കില് ഒരുവര്ഷം കൂടി തടവ് അനുഭവിക്കണം. പിഴത്തുക പെണ്കുട്ടിക്ക് നല്കണം. സര്ക്കാര് കുട്ടിക്ക് നഷ്ടപരിഹാരം നല്കാനും വിധിയിലുണ്ട്. പ്രതിയുടെ സഹോദരിയുടെ സുഹൃത്തായിരുന്നു പത്താം ക്ലാസ് വിദ്യാര്ഥിനിയായിരുന്ന പെണ്കുട്ടി. ആ പരിചയം പിന്നീട് പ്രണയമായി. ശാരീരിക ബന്ധത്തിന് നിര്ബന്ധിച്ചപ്പോള് കുട്ടി സമ്മതിച്ചില്ല. തുടര്ന്ന് വിവാഹം ചെയ്യാമെന്ന് പ്രലോഭിപ്പിച്ച് പലതവണ പീഡിപ്പിച്ചു. പ്രതി പള്ളിയില് ഉസ്താദ് ആയതിനാല് ചതിക്കില്ലെന്ന വിശ്വാസത്തിലായിരുന്നു പെണ്കുട്ടി. എന്നാല്, ഇയാള് പിന്നീട് വിവാഹ വാഗ്ദാനത്തില്നിന്ന് പിന്മാറി. ചോദിക്കാനെത്തിയപ്പോള് മോശമായി പെരുമാറി. ഇതില് മനംനൊന്ത് 2018 ഡിസംബര് 13ന് അര്ധരാത്രി പ്രതിയുടെ വീടിന് മുകളില്നിന്ന് ചാടി കുട്ടി ആത്മഹത്യക്ക് ശ്രമിച്ചു. സ്ഥലത്തുണ്ടായിരുന്ന പ്രതി പെണ്കുട്ടിയെ മര്ദിക്കുകയും ചെയ്തു. ഒടുവില് പൂന്തുറ പൊലീസ് എത്തി കുട്ടിയെ സ്റ്റേഷനിലേക്ക് കൊണ്ടുപോകുകയായിരുന്നു. പീഡനവിവരം പുറത്തുപറഞ്ഞാല് കൊന്നുകളയുമെന്ന് പ്രതി ഭീഷണിപ്പെടുത്തിയിരുന്നതായും കുട്ടി മൊഴി നല്കി. പ്രോസിക്യൂഷനുവേണ്ടി സ്പെഷല് പബ്ലിക് പ്രോസിക്യൂട്ടര് ആര്.എസ്. വിജയ്മോഹന് ഹാജരായി.